
ETTEPANEKUD
Kodanikuvabaduste, justiits- ja siseasjade komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]1.	tunneb heameelt asjaolu üle, et Euroopa Kontrollikoda (edaspidi „kontrollikoda“) on kuulutanud Euroopa Liidu Õiguskaitsekoolituse Ameti (CEPOL) 2022. aasta raamatupidamise aastaaruande usaldusväärsuse kõigis olulistes aspektides seaduslikuks ja korrektseks; peab kahetsusväärseks, et kokku 4,2 miljonit eurot oli nõuetele mittevastav kulu, mis ületas auditi jaoks kehtestatud olulisuse piirmäära, mistõttu kontrollikoda esitas märkustega arvamuse maksete seaduslikkuse ja korrektsuse kohta;
2.	väljendab heameelt selle üle, et suurema osa kontrollikoja varasemate aastate tähelepanekutega tegelemiseks võeti asjakohaseid parandusmeetmeid; märgib, et alates 2020. aastast on kontrollikoda igal aastal esitanud hangetega seotud tähelepanekuid puuduste ja õigusnormide rikkumiste kohta; märgib lisaks, et 2021. ja 2022. aastal mõjutasid need tähelepanekud makseid; peab kahetsusväärseks, et üks varasemate aastate tähelepanek hankemenetluse kohta on endiselt lahendamata;
3.	rõhutab, et suhteliselt väikesest suurusest ja aastaeelarvest tingitud põhjustel jõuab CEPOLi koolitustegevus vaid väikese osani tema sihtrühmast; julgustab komisjoni viima läbi hindamisuuringu CEPOLi ja teiste sama valdkonna ametite ühendamise teostatavuse kohta;
4.	märgib, et kontrollikoja märkustega arvamus raamatupidamise aastaaruande aluseks olevate maksete seaduslikkuse ja korrektsuse kohta põhines teenuste tellimise taotlustel ja kõigil nendega seotud maksetel, mis tehti kahe raamlepingu alusel; tuletab meelde CEPOLi vastust, et isegi kui juriidilise kohustuse vormistamisel esines puudusi, telliti teenused vastavalt ameti vajadustele ja rakendati täielikku kontrolli ning tegelikku kahju ei tekkinud; võtab lisaks teadmiseks kontrollikoja tähelepaneku hariduslike toimetusteenuste raamlepingu rakendamise puuduste kohta 2022. aastal ja järelduse, et kõik selle raamlepingu alusel tehtud maksed, mille summa oli 2022. aastal 152 655 eurot, on nõuetevastased; peab kahetsusväärseks kontrollikoja tähelepanekut, et töö eest makstud summa ei vastanud tegelikult tehtud töö mahule ning et puudusid makstud summasid toetavad olulised auditi tõendusmaterjalid; märgib, et CEPOL on võtnud tuvastatud rikkumisjuhtumite suhtes parandusmeetmeid;
5.	väljendab heameelt asjaolu üle, et CEPOL korraldas 2022. aastal 418 koolitust, milles osales 43 838 õiguskaitseametnikku, ja viis edukalt ellu 296 vahetust; tunnustab lisaks põhiõiguste eksperdirühma strateegiadokumenti, mille eesmärk on lisada põhiõiguse aspektid kõikidesse koolitustesse; märgib rahuloluga, et 2022. aastal korraldati sihtotstarbeline koolitus uurivate ajakirjanike kaitse kohta; väljendab heameelt vaenukuritegusid käsitlevate spetsiifiliste koolituste üle, mille eesmärk on anda teadmisi ohvrite toetamiseks loodud tulemuslike lahenduste kohta;
6.	tuletab meelde, et ELi tasandi õiguskaitsekoolitus peab kajastama ELi prioriteete vastavalt liikmesriikide koolitusvajadustele ning toetama ELi reageerimist raskele ja organiseeritud kuritegevusele ning muudele sisejulgeolekut ähvardavatele ohtudele ning et põhiõiguste kaitse peaks olema CEPOLi koolitustegevuses kesksel kohal; võtab teadmiseks terrorismivastase võitluse valdkonnas toimuva koolitustegevuse, mille käigus käsitletakse muu hulgas terrorismi rahastamist, terrorismi ja tulirelvi, terroristidest välisvõitlejaid ning ekstremismi ja radikaliseerumise vastast tegevust; nõuab rohkem ELi tasandi koolitusi küberkuritegevuse, küberkriminalistika, tehisintellekti, andmekaitse, põhiõiguste ja rassismivastase võitluse valdkonnas; kutsub CEPOLi üles tagama kogu oma tegevuses täieliku läbipaistvuse ning põhiõiguste ja rahvusvahelise õiguse täieliku austamise, eriti kui tegevus on seotud kolmandate riikidega; 
7.	tunnustab ka seda, et CEPOL korraldas Ukraina sõjale reageerides rea veebinare ja spetsiaalse koolitusvajaduste analüüsi ning et CEPOL oli toeks Ukraina peaprokuratuurile avalikust allikast pärinevaid luureandmeid käsitleva koolituse väljatöötamisel ja pakkus koolitustel võimaluse korral lisakohti Ukraina osalejatele;
8.	võtab teadmiseks tiheda koostöö kolmandate riikide, ELi asutuste, organite ja võrgustikega, eelkõige Europoli, Eurojusti, Frontexi, Euroopa õigusalase koolituse võrgustiku, Euroopa Komisjoni, EMCDDA, EUIPO, FRA, EASO ja rahvusvaheliste organisatsioonidega, nagu Interpol.

